GĦAJTA FAVUR IL-FAMILJA – Il-Familja Mqaddsa – Il-Ħadd 30 ta' Diċembru 2018 Il-Familja Mqaddsa GĦAJTA FAVUR IL-FAMILJA Bin Sirak 3, 2-6, 12-14; Salm 127, 1-5; Kolossin 3, 12-21; Luqa 2, 41-52 Il- Vanġelu Ta' kull sena l-ġenituri ta' Ġesù kienu jmorru Ġerusalemm għall-festa ta' l-Għid. Meta kellu tnax-il sena telgħu wkoll, skond id-drawwa ta' dik il-festa. Wara li għaddew dawk il-ġranet qabdu t-triq lura, imma t-tfajjel Ġesù baqa' Ġerusalemm bla ma kienu jafu l-ġenituri tiegħu. Huma ħasbuh qiegħed ma' xi wħud li kienu fit-triq magħhom; iżda meta wara jum mixi fittxewh fost qrabathom u n-nies li kienu jafuhom, ma sabuhx, u għalhekk reġgħu lura Ġerusalemm ifittxuh. Wara tlitt ijiem sabuh fit-tempju, bilqiegħda f'nofs l-għalliema, jismagħhom u jistaqsihom; u kull min semgħu baqa' mistagħġeb bid-dehen u t-tweġibiet tiegħu. Kif rawh, nstamtu, u ommu qaltlu: "Ibni, dan għaliex għamiltilna hekk? Ara, missierek u jiena konna qegħdin infittxuk b'qalbna maqsuma!" U hu qalilhom: "U għaliex kontu qegħdin tfittxuni? Ma tafux li jiena għandi nkun f'dak li hu ta' Missieri?" Iżda kliemu ma fehmuhx. Mbagħad niżel magħhom u raġa' mar Nazaret; u kien jobdihom. U ommu kienet tgħożż f'qalbha dawn il-ħwejjeġ kollha. U hekk Ġesù baqa' jikber fl-għerf, fis-snin u fil-grazzja, quddiem Alla u quddiem il-bnedmin. Il-Ħsieb Il-Festa tal-Familja Mqaddsa llum u l-liturġija tal-kelma jġegħluna naħsbu fuq il-mod li qed jgħixu bih il-familji tal-lum. Il-messaġġ huwa wieħed u ċar. Kull membru tal-familja jrid jgħix fid-dawl tar-rieda ta' Alla u għalhekk, kontinwament, irid jagħraf li kull azzjoni tiegħu trid tkun immexxija mill-Mulej. B'hekk biss il-familja tinżamm magħquda. B'hekk biss il-familja tista' tikber flimkien u toħloq ambjent li kontinwament fil-ferħ u fin-niket tinħass il-preżenza ta' Ġesù f'nofs l-istess familja. Il-Kelma L-Ewwel qari, meħud mill-Ktieb ta' Bin Sirak, juri l-mod kif wieħed għandu jaqdi lill-ġenituri tiegħu b'mod speċjali fi xjuħithom. Fihom irid jara l-preżenza ta' Alla. Huwa kmandament li mhux biss jgħolli d-dinjità ta' min jiġi kkurat iżda wkoll ta' dak li jikkura u jaqdi. Fis-Salm Responsorjali minn Salm 127 għandna għajta ta' tifħir għal dawk li jibżgħu mill-Mulej u li jimxu fit-triqat billi jwettqu r-rieda ta' Alla. Fit-Tieni Qari, meħud mill-Ittra ta' San Pawl lill-Kolossin, nisimgħu lil San Pawl jisħaq dwar il-mod ta' ħajja li l-Insara jridu jgħixu bejniethom u l-għajta tiegħu biex jaħfru lil xulxin. Dan għandu jseħħ bir-rispett u l-qadi nisrani fil-familja. Fil-Vanġelu ta' San Luqa nsibu lill-ġenituri ta' Ġesù jfittxuh meta ntilef fit-tempju u Ġesù jerġà jmur magħhom, iżda jgħidilhom li hu ġie biex iwettaq ir-rieda tal-Missier. Il-Ħajja Il-familja tagħna għaddejja minn bidliet. Għadna narawha fid-dawl ta' familja nisranija? Kemm qed infittxu u nħossu l-preżenza ta' Ġesù f'nofs il-familji tagħna? Kif qed inħarsu lejn il-proġetti tal-familjari tagħna? Inħallu spazju għall-id ta' Alla biex taħdem f'kull membru tal-familja? Qegħdin niżirgħu f'uliedna, fil-ġenerazzjoni li tiela', sens ta' fiduċja u sigurtà fl-għemil tal-membri tal-familja, ibbażati fuq il-valur sodi nsara ta' mħabba u għaqda? Il-familja hija knisja żgħira, itenni l-Papa Ġwanni Pawli II. Qed inħallu mumenti ta' talb li jgħaqqdu l-familja tagħna? Mulej, ixħet ħarstek u l-barka tiegħek fuq il-familji tagħna, agħmel li nfasslu l-pjani tagħna madwar il-mejda tiegħek, sabiex inwettqu, anki fil-mumenti tal-problemi u tas-slaleb, ir-rieda tiegħek fil-familja tagħna, fuq l-eżempju ta' Nażaret SAR LAĦAM! – Il-Milied Il-Milied SAR LAĦAM! Isaija 52,7-10; Salm 97; Lhud 1, 1-6; Ġwanni 1, 1-18 Il- Vanġelu Fil-bidu kien il-Verb, u l-Verb kien ma' Alla, u l-Verb kien Alla. Hu kien fil-bidu ma' Alla. u xejn ma sar mingħajru; kull ma sar kellu l-ħajja fih, u l-ħajja kienet id-dawl tal-bnedmin. Id-dawl jiddi fid-dlam, imma d-dlam ma għelbux. Kien hemm raġel mibgħut minn Alla, jismu Ġwanni. Dan ġie bħala xhud, biex jixhed għad-dawl, biex bih kulħadd jemmen. Ġwanni ma kienx id-dawl, imma ġie biex jixhed għad-dawl, dak id-dawl veru, li jdawwal kull bniedem, huwa u ġej fid-dinja. Kien fid-dinja, u d-dinja saret bih, imma d-dinja ma għarfitux. Ġie f'daru, u niesu ma laqgħuhx. Imma lil dawk li laqgħuh tahom is-setgħa li jsiru wlied Alla, dawk li jemmnu f'ismu, li twieldu mhux bid-demm, anqas mill-ġibda tal-ġisem, u anqas mir-rieda tal-bniedem, iżda minn Alla. U l-Verb sar bniedem u għammar fostna, u aħna rajna l-glorja tiegħu, il-glorja li għandu mill-Missier bħala Ibnu l-waħdieni, mimli bil-grazzja u l-verità. Ġwanni ta xhieda fuqu meta għajjat u qal: "Dan hu li għalih għedtilkom, 'Jiġi warajja, imma hu aqwa minni, għax kien minn qabli.' " Għax mill-milja tiegħu aħna lkoll ħadna, grazzja fuq grazzja. Alla ta l-Liġi permezz ta' Mosè imma l-grazzja u l-verità seħħu permezz ta' Ġesù Kristu. Lil Alla għadu ħadd ma rah; imma għarrafhulna l-Iben il-waħdieni ta' Alla, li hu fi ħdan il-Missier. Il-Ħsieb "Ilkoll flimkien jgħajtu bil-ferħ, għax raw b'għajnejhom il-Mulej." Huwa l-jum li fih ilkoll nifirħu għax il-Mulej ġie fid-dinja biex isalvana, biex idawwal bid-dawl tiegħu d-dlamijiet li ħakmu l-bniedem u l-ħolqien minħabba d-dnub. Ilkoll kemm aħna nifirħu li Ġesù ġie fid-dinja minkejja li mill-bidunett id-dinja ma laqgħetux. Fil-festa tal-lum, tat-twelid tal-Messija, irridu nagħrfu tassew sà fejn twassal il-ħniena u l-imħabba kbira li Alla għandu għall-bniedem. Hija mħabba li minkejja li l-bniedem ħadha kontra Alla, minkejja li l-bniedem ġarraf il-proġetti ta' Alla biex sema' mill-ħażen, minkejja li l-bniedem iwettaq kull kompromess immaġinabbli, Alla jibqa' jħobbna bl-abbundanza. Bagħat lil Ibnu fid-dinja. X'seta' bagħat aktar? "Raw tassew it-truf kollha ta' l-art is-salvazzjoni ta' Alla tagħna." Raw it-truf kollha ta' l-art is-salvazzjoni permezz ta' tarbija ċkejkna li titwieled fi stalla ta' l-annimali għax il-bnedmin mill-bidunett tal-miġja tiegħu fid-dinja għalqu qlubhom għalih. Irridu nifirħu llum mhux bil-ferħ tal-materjaliżmu u l-kummerċ. Irridu nifirħu llum jekk skoprejna li Ġesù twieled fqir din is-sena wkoll, twieled fqir biex aħna nagħtuh minn dak li għandna, nagħtuh il-qalb tagħna, il-kenn tagħna u l-impenn tagħna biex inxandruh. Il-Mulej ġie fid-dinja biex aħna nkunu salvi. Illum qed nifhmu din il-ġrajja kbira ta' mħabba li l-Mulej wettaq ma' kull wieħed u waħda minna b'mod intimu u personali? Alla llum kellimna bil-fatti, bi ġrajja, permezz ta' Ibnu ħaj. Qed nifhmu tassew il-qawwa ta' Alla għalina fl-imħabba tiegħu, minkejja li għadna u nibqgħu midinbin? Il-Kelma Fl-Ewwel Qari tal-lum, meħud minn Isaija, għandna r-rakkont li Alla ħeles lill-poplu tiegħu mill-eżilju ta' Babel u qed imexxih lura lejn art twelidu. Il-ħabbára qed jiġru quddiem biex jagħtu din l-aħbar ta' ferħ. Alla ġej biex jifdi, ifarraġ , isalva u jagħti l-paċi. Fis-Salm Responsorjali, Salm 97, għandna tifħir 'l Alla għat-twelid tal-Messija li bih il-ġnus kollha jistgħu jsibu u jilqgħu s-salvazzjoni. Fit-Tieni Qari għandna l-bidu ta' l-Ittra lil-Lhud li l-Kelma ta' Alla lill-bniedem laħqet il-quċċata tagħha fi Kristu Ġesù. Fil-Vanġelu llum San Ġwann jurina li l-"għerf" u l-"kelma" huma persuna ħaġa waħda mal-Missier u fl-istess ħin magħżula minnu. Il-Ħajja Alla jħobbna bil-ġrajjiet, mhux bil-paroli kif nagħmlu aħna miegħu u ma' xulxin. Illum fil-festa tal-Milied irridu niftakru li l-Iben t'Alla sar bniedem u għammar fostna. Għammar fostna biex aħna nkunu salvi, biex nifhmu aktar l-imħabba ta' Alla u biex ngħixu din l-imħabba mhux b'xi karità fil-Milied iżda fuq kollox billi ilkoll kemm aħna naċċettaw li Ġesù jidħol fil-qalb tagħna u fil-ħajja tagħna biex jibdilna. Illum insibu ftit ħin quddiem Ġesù Bambin u nistqarru miegħu t-tajjeb u l-anqas tajjeb tagħna. Kemm tassew qed inħalluh jibdel il-qalb tagħna biex bħalu ngħinu u nħobbu mingħajr kundizzjoni? Mulej, inti ħabbejtna mingħajr kundizzjoni. Għinni biex jiena wkoll inħobb il-proxxmu tiegħi Kull ħin. MARIJA MARRET TĦAFFEF – Ir-4 Ħadd tal-Avvent – 23 ta' Diċembru 2018 Ir-4 Ħadd ta' l-Avvent MARIJA MARRET TĦAFFEF Mikea 5:1-4a; Salm 79; Lhud 10:5-10; Luqa 1,39-45 Il-Ħsieb F'dawk il-ġranet Marija qamet u marret tħaffef lejn l-għoljiet, f'belt tal-Lhudija. Daħlet għand Żakkarija u sellmet lil Eliżabetta. Malli Eliżabetta semgħet lil Marija ssellmilha, it-tarbija qabżet fil-ġuf tagħha u Eliżabetta mtliet bl-Ispirtu s-Santu; u nfexxet f'għajta kbira u qalet: "Mbierka inti fost in-nisa, u mbierek il-frott tal-ġuf tiegħek! U minn fejn ġieni dan li omm il-Mulej tiegħi tiġi għandi? Għax ara, malli smajt f'widnejja leħen it-tislima tiegħek, it-tarbija li għandi fil-ġuf qabżet bil-ferħ. Iva, hienja dik li emmnet li jseħħ kull ma bagħat jgħidilha l-Mulej!" Il-Ħsieb Iva, hienja dik li emmnet li jseħħ kull ma bagħat jgħidilha l-Mulej! Wasalna biex niċċelebraw il-festa tat-twelid ta' Ġesù. Nistgħu ngħidu li issa l-preparazzjonijiet waslu fl-aħħar u kulħadd lest biex jiċċelebra u jiċċelebra bil-kbir. Iżda x'se niċċelebraw? Se niċċelebraw festa pagana jew festa li nfakkru lil xi ħadd li ġie fil-faqar tad-dinja, u d-dinja, jiġifieri aħna, ma lqajniehx mill-bidunett? Kif se niċċelebraw il-festa ta' din is-sena? Kemm se niftakru li fil-Milied il-Mulej Ġesù ftaqar biex aħna nsiru sinjuri? Il-liturġija tal-lum timmarka proprju dan il-fatt: li meta naċċettaw li Ġesù se jitwieled għalina jfisser li aħna rridu naċċettaw li nservu lil ħaddieħor.... u mhux bit-tnikkir u l-lajma iżda malajr. Irridu nħaffu fil-qadi tal-proxxmu tagħna kif għamlet Marija meta marret għand Eliżabetta. Marija mhux biss wieġbet bil-kelma iva għal dak li ried minnha l-Mulej, iżda wettqitu bil-fatti billi marret tgħin lil min kien fil-bżonn-Eliżabetta. Il-Kelma L-Ewwel Qari tal-lum huwa meħud mill-Ktieb tal-Profeta Mikea li, fis-seklu sebgħa qabel Kristu, iħabbar fejn kellu jitwieled il-Messija, imwiegħed biex jifdi l-poplu tiegħu u jġib is-sliem lid-dinja kollha. Betlem ta' Efrata ma kellhiex tfisser biss il-post ġeografiku iżda li Ġesù kellu jitwieled mir-razza ta' David. Is-Salm 79 jurina li fit-tiġrib tagħna nsejħu bla heda lill-Mulej biex jerġa' jiġi jżurna ħa jreġġagħna għalli konna billi jiddi fina bid-dawl tiegħu. Fit-Tieni Qari mill-Ittra lil-Lhud naraw kif is-sagrifiċċju ta' Kristu jisboq is-sagrifiċċji qodma kollha. Fil-Vanġelu ta' San Luqa għandna ż-żjara li Marija għamlet biex taqdi lil Eliżabetta. Il-Ħajja Kemm serviena dan iż-żmien ta' l-Avvent għal bidla radikali lejn Ġesù u mhux biss aljenazzjoni ta' tiżjin? Kemm f'dan il-Midlied se ssib okkażjoni li xxammar il-kmiem u tgħin lil xi ħadd fil-bżonn? Kemm qed taħdem biex dan ikun tassew Milied fejn Ġesù jitwieled fil-qalb tiegħek u inti twelldu bl-eżempju tiegħek fl-ambjent li tgħix fih? Marija marret tħaffef biex taqdi. Inti kif qed tagħti sevizz lill-proxxmu tiegħek.... bit-tnikkir, bilfors jew xejn? Mulej, għinni nservik fil-proxxmu tiegħi, għinni biex bl-eżempju tiegħi nkun tassew strument ta' għaqda u fiduċja fik u f'ta madwari. X'GĦANDNA NAGĦMLU? – It-3 Ħadd ta' l-Avvent – 16 ta' Diċembru 2018 It-3 Ħadd ta' l-Avvent X'GĦANDNA NAGĦMLU? Sofonija 3:14-18; Isaija 12:2-6; Filippin 4:4-7; Luqa 3:10-18 Il-Vanġelu In-nies kienu jistaqsuh u jgħidulu: "Mela x'għandna nagħmlu?" U huwa kien iweġibhom: "Min għandu żewġ ilbiesi, jaqsam ma' min ma għandu xejn, u min għandu x'jiekol jagħmel l-istess." Resqu wkoll xi pubblikani biex jitgħammdu u qalulu: "Mgħallem, x'għandna nagħmlu aħna?" U huwa weġibhom: "Tissikkaw lil ħadd biex jagħtikom taxxi iżjed milli jmisskom tieħdu." Staqsewh ukoll xi suldati u qalulu: "U aħna, x'għandna nagħmlu?" U huwa weġibhom: "Tisirqu lil ħadd bit-tehdid jew bil-qerq tagħkom, u kkuntentaw ruħkom bil-paga li għandkom." Il-poplu kien qiegħed jistenna ħerqan, u kulħadd kien jistaqsi lilu nnifsu dwar Ġwanni, jekk kienx hu l-Messija. Għalhekk Ġwanni qabad u qal lil kulħadd: "Jien, ngħid għalija, ngħammidkom bl-ilma, imma ġej wieħed aqwa minni, li ma jistħoqqlix inħollu l-qfieli tal-qorq tiegħu. Hu jgħammidkom bl-Ispirtu s-Santu u n-nar. Il-midra qiegħda f'idu, biex iderri l-qiegħa u jiġbor il-qamħ fil-maħżen tiegħu, imma t-tiben jaħarqu b'nar li ma jintefiex." U b'ħafna twissijiet oħra kien ixandar lill-poplu l-bxara t-tajba. Il-Ħsieb In-nies staqsew lil Ġwanni domandi li jiena u inti forsi nistaqsu ta' spiss... "Imma x'għandna nagħmlu?" Hija domanda li turi li f'din l-istennija ta' l-Avvent irridu naħdmu bis-serjetà fuq il-ħajja tagħna lkoll. Naħdmu bis-serjetà billi lkoll kemm aħna nippruvaw niġġeddu u niċċaħħdu ftit minn tant affarijiet li llum nieħdu for granted . Kemm qed tersaq lejn il-qrar u t-tqarbin u fl-istess ħin tgħix fil-familja jew fil-komunità tiegħek il-bidla li sseħħ fik? Kemm tassew qed nagħtu kas tal-proxxmu tagħna? Kemm tassew qed inkunu retti meta nobdu l-liġijiet? Kemm qed nifhmu, naċċettaw u ngħixu l-kelma ta' Alla fil-ħajja tagħna ta' kuljum, bil-waqgħat u d-dgħufija tagħna? Il-persuna u d-diskors ta' Ġwanni l-Battista huma għalina lkoll ċanfira u fl-istess ħin sfida. Ċanfira għall-mod ta' ħajja li ħafna drabi nkunu ntlaqna għaliha, u fl-istess ħin sfida għal dak kollu li rridu nqaċċtu minna nfusna biex niġġeddu f'dan l-Avvent. Il-Kelma L-Ewwel Qari, meħud mill-Ktieb tal-Profeta Sofonija, itenni li l-Mulej Alla tiegħek qiegħed f'nofsok. Il-profeta jtenni li s-salvazzjoni se tasal għal dawk li bl-umiltà jaċċettaw il-Mulej. Is-Salm Responsorjali, meħud minn Isaija, huwa għanja ta' ferħ għax il-Mulej jinsab f'nofs il-poplu tiegħu u għalhekk huwa l-kenn u s-salvazzjoni ta' l-istess poplu, jiġifieri anki tagħna lkoll. It-Tieni Qari tal-lum mill-Ittra ta' San Pawl lill-Filippin, iħeġġiġhom biex ikomplu jitolbu għax il-Mulej qorob. Huwa l-Mulej li se jagħti s-sliem li jibqa'. Fil-Vanġelu ta'San Luqa għandna t-twissijiet li Ġwanni l-Battista kien jagħti filwaqt li jxandar il-Bxara t-Tajba. Huma twissijiet li jgħoddu anki għalina llum u għalhekk ta' min jaqrahom diversi drabi fil-kwiet. Il-Ħajja It-twissijiet li jagħti Ġwanni l-Battista jħeġġuna nagħmlu reviżjoni tal-mod li bih qed ngħixu l-ħajja tagħna nisranija. F'din l-istennija tagħna, aħna marbutin aktar ma' Alla jew ma' oġġetti u persuni f'din id-dinja? Kemm tassew ilkoll kemm aħna qed nifhmu li ma nistgħux nagħmlu progress spiritwali jekk, bħalma jtenni San Pawl lill-Filippin, ma nitolbux u ma ninqatgħux mill-oġġetti ta' din il-ħajja biex jikber fina s-sliem ta' Kristu? ALLA JIBQA' JHOBBNA Minkejja d-dnubiet u d-dgħufija tagħna, ALLA JIBQA' JHOBBNA. F'din l-istennija ta' l-Avvent ejjew induru lejh biex jurina t-triq ta' tiġdid kontinwu biex insiru nħobbuh aktar bis-serjetà fl-għemil tagħna ta' kuljum. Ifirħu dejjem fil-Mulej, nerġa' ngħidilkom ifirħu... Il-Mulej qorob! NEĦĦU N-NIKET! – It-2 Ħadd ta' l-Avvent – 9 ta' Diċembru 2018 It-2 Ħadd ta' l-Avvent NEĦĦU N-NIKET! Baruk 5:1-9; Salm 125; Filippin 1:4-6; 8-11; Luqa 3: 1-6 Il-Vanġelu Fis-sena ħmistax tal-ħakma ta' Tiberju Ċesari, meta Ponzju Pilatu kien gvernatur tal-Lhudija, Erodi tetrarka tal-Galilija, ħuh Filippu tetrarka ta' l-artijiet ta' l-Iturija u t-Trakonija, u Lisanja tetrarka ta' Abileni, fiż-żmien meta l-uffiċċju ta' qassis il-kbir kien f'idejn Anna u Kajfa, il-kelma tal-Mulej ġiet fuq Ġwanni bin Żakkarija, fid-deżert. U ġie fl-inħawi kollha ta' madwar il-Ġordan, ixandar magħmudija ta' ndiema għall-maħfra tad-dnubiet, kif hemm imniżżel fil-ktieb tal-profeziji ta' Isaija: " Leħen ta' wieħed jgħajjat fid-deżert: Ħejju t-triq tal-Mulej, iddrittaw il-mogħdijiet tiegħu. Kull wied jimtela, kull muntanja u għolja titbaxxa, il-mogħdijiet mgħawwġa jiddrittaw, u t-triqat imħarbta jitwittew. U l-bnedmin kollha jaraw is-salvazzjoni ta' Alla " Il-Ħsieb Hemm bżonn li nneħħu n-niket u noħorġu fil-beraħ inxandru l-miġja tal-Mulej fostna. Hemm bżonn li nimitaw lil Ġwanni l-Battista u mmorru kontra l-kurrent tas-soċjetà tagħna. Soċjetà li fiha t-tajjeb iżda soċjetà li ħafna drabi jkaxkarna l-kurrent tagħha ta' suspetti, għira u konsumiżmu. F'dan it-tieni pass ta' stennija ta' l-Avvent irridu niftħu għajnejna. Bħala Nsara ma nistgħux noqogħdu neqirdu u nitnikktu għax id-dinja ħżienet. Hemm bżonn inkunu nies ta' tama f'dinja li qed titqal bid-disperazzjoni. U dan huwa l-messaġġ qawwi ta' Ġwanni l-Battista llum: INĦEJJU T-TRIQ GĦALL-MULEJ. Aħna rridu nħejjuha bil-ħajja tagħna fuq it-tagħlim ta' l-istess Imgħallem tagħna. Alla huwa dak li se jmexxina fil-ferħ fid-dawl tas-sebħ tiegħu, kif naqraw mill-Profeta Baruk fl-Ewwel Qari tal-lum. Il-Kelma Fl-Ewwel Qari meħud mill-Ktieb tal-Profeta Baruk, il-profeta jimmaġina li qed jikteb fi żmien meta l-poplu Lhudi kien fl-eżilju f'Babel. Filwaqt li jagħraf il-ħażen u l-ħtija li kien wettaq il-poplu Lhudi, huwa jfarraġ lill-poplu u jqawwilu qalbu. Itennilu li għandu dejjem iħares il-liġi ta' Alla. Huwa diskors ta' kuraġġ għal dak li Alla għamel ma' Ġerusalemm. Fis-Salm Responsorjali meħud minn Salm 125, għandna għanja ta' ferħ għal dak li wettaq il-Mulej mal-poplu Lhudi meta ħelsu mill-mument iebes ta' l-eżilju. Fit-Tieni Qari, fl-Ittra lill-Filippin, San Pawl, li kien qed jikteb mill-ħabs, jirringrazzja lin-nies ta' Filippi għall-għajnuna li kienu tawh u jgħidilhom li huwa għadu jitlob għalihom għalkemm 'il bogħod minnhom. Fil-Vanġelu tal-lum San Luqa jurina li Ġesù huwa parti mill-istorja mhux biss tal-poplu Lhudi iżda wkoll mill-istorja tal-bnedmin, tagħna lkoll. Dan jagħmlu billi jdaħħal lil Ċesari u lil oħrajn li ma kinux Lhud. L-importanti huwa l-indiema tal-qalb u l-maħfra li jagħti l-Mulej. Dan huwa l-messaġġ ta' Ġwanni l-Battista. Il-Ħajja Qegħdin fit-tieni pass ta' l-istennija tagħna fl-Avvent. X'qed nagħmlu biex nersqu lejn il-Mulej aktar fil-qrib? Qed nitnaddfu mid-dnubiet tagħna? Ġwanni ma beżax ixandar fil-miftuħ l-indiema u s-salvazzjoni lis-soċjeta tiegħu. Aħna, bħala Nsara, qed ninħbew milli nxandru tassew li żmien is-salvazzjoni qiegħed magħna? Pawlu lill-Filippin jirringrazzjahom għall-għajnuna li tawh fil-qadi tal-missjoni. Kemm qed ngħinu nies li qed inxandru l-kelma ta' Alla kull ħin: saċerdoti, missjunarji, lajċi? Kemm tassew qed nifhmu li l-Mulej għandu bżonn lil kulħadd f'din il-missjoni, speċjalment bit-talb? Qed tipprova twitti t-triq ta' ħajtek jekk din tinsab imgħawġa? Mingħajr biża', ejjew inkomplu naħdmu f'din l-istennija tal-Mulej! qed inkomplu din il-ħidma tagħna f'dan iż-żmien ta' l-Avvent. Għinna, Mulej, biex ilkoll kemm aħna nagħrfu li aħna dgħajfa, li neħtieġu l-għajnuna tiegħek biex inwittu t-toroq tagħna. Tħalliniex waħedna, Mulej, fl-isforzi li nwettqu biex inkunu aħjar. It-Tnissil bla tebgħa ta' Marija – Il-Ħamis 8 ta' Diċembru 2018 8 ta' Diċembru: It-Tnissil Bla Tebgħa tal-Verġni Mqaddsa MILL-KONĊEPIMENT ĦIELSA Ġenesi 3, 9-15.20; Salm 97; Efesin 1, 3-6,11.12; Luqa 1, 28-38 Il-Vanġelu Mbagħad fis-sitt xahar Alla bagħat l-anġlu Gabrijel f'belt tal-Galilija. jisimha Nazaret, għand xebba, mgħarrsa ma' raġel jismu Ġużeppi mid-dar ta' David. Dix-xebba kien jisimha Marija. L-anġlu daħal għandha u qalilha: "Sliem għalik, mimlija bil-grazzja, il-Mulej miegħek." Hi tħawwdet ħafna għal dan il-kliem, u bdiet taħseb bejnha u bejn ruħha x'setgħet qatt tfisser din it-tislima. Iżda l-anġlu qalilha: "Tibżax, Marija, għax inti sibt grazzja quddiem Alla. Ara, inti se tnissel fil-ġuf u jkollok iben u ssemmih Ġesù. Hu jkun kbir, u jkun jissejjaħ Bin l-Għoli. Il-Mulej Alla jagħtih it-tron ta' David missieru u jsaltan għal dejjem fuq dar Ġakobb, u ma jkunx hemm tmiem għas-saltna tiegħu." Iżda Marija qalet lill-anġlu: "Kif ikun dan, ladarba ma nagħrafx raġel?" Wieġeb l-anġlu u qalilha: "L-Ispirtu s-Santu jiġi fuqek, u l-qawwa ta' l-Għoli tixħet id-dell tagħha fuqek. U għalhekk dak li jitwieled minnek ikun qaddis, u jissejjaħ Bin Alla. Ara, il-qariba tiegħek Eliżabetta, fi xjuħitha, hi wkoll nisslet iben fil-ġuf, u ġa għandha sitt xhur dik li għaliha kienu jgħidu li ma jistax ikollha tfal, għax għal Alla ma hemm xejn li ma jistax isir." Mbagħad qalet Marija: "Ara, jiena l-qaddejja tal-Mulej: ħa jsir minni skond kelmtek!" U l-anġlu telaq minn quddiemha. Il-Ħsieb Ara, jiena l-qaddejja tal-Mulej: ħa jsir minni skond kelmtek! Il-festa li qed niċċelebraw illum ad unur tal-Verġni Mqaddsa Marija hija ċelebrazzjoni ta' l-innoċenza tagħha mill-konċepiment fil-ġuf ta' ommha. Hija l-Eva l-ġdida u permezz tagħha Alla jwarrab dak kollu li kienet wettqet l-ewwel Eva. Marija gawdiet intimiet singulari ma' Alla, għaliex kienet hija li kkonċepiet bil-ħidma ta' l-Ispirtu s-Santu u ġarret fil-ġuf tagħha għal disa' xhur sħaħ lill-Iben ta' Alla. Il-ġisem tagħha, konċeput mingħajr tebgħa u ħtija sa mit-twelid, kien it-tempju naturali biex iżomm fih il-ħajja umana ta' l-Iben ta' Alla. Illum naraw ukoll li kif Alla għażel lil Marija, aħna wkoll maħbubin u magħżulin ta' Alla. Alla għażilna sa minn qabel it-twaqqif tad-dinja jafna b'mod personali u jrid jurina li lkoll kemm aħna aħna l-magħżulin tiegħu. Fil-festa tal-lum mhux biss niċċelebraw b'tifħir lil Marija, iżda huwa wkoll mument ta' ringrazzjament għal dak li Alla jagħmel magħna sa minn qabel ġejna fid-dinja. Il-Kelma Fl-Ewwel Qari tal-lum, meħud mill-Ġenesi, għandna l-waqgħa ta' l-ewwel bnedmin, waqgħa li kienet turi li għalkemm Alla ħalaq il-bniedem, dan ħallieh f'libertaÏ assoluta li saħansitra jista' jeħodha kontra tiegħu. Il-mara wieġbet "is-serp daħak bija u kilt". L-ewwel bnedmin ħaduha kontra l-kmand ta' mħabba li kien tahom Alla. L-ewwel bnedmin tennew li lkoll kemm huma ma setgħux jwettqu dik l-imħabba li wegħdu lil Alla għax ċedew għall-pressjoni tal-ħażen. L-ewwel Eva ċediet u għalhekk kien jeħtieġ Eva ġdida biex terġa' tmexxi l-proċess ta' salvazzjoni li Alla baqa' jrid iwettaq fuq il-bniedem, issa mifni mid-dnub. Is-Salm Responsorjali minn Salm 97 huwa għanja lill-Mulej għax għamel l-għeġubijiet. Irridu nfaħħru llum lill-Mulej għax ma l-umanitaÏ għamel għeġubijiet kbar. "Għarraf il-Mulej is-salvazzjoni tiegħu, f'għajnejn il-ġnus wera l-ġustizzja tiegħu." Fil-Vanġelu tal-lum, meħud minn San Luqa, għandna t-tħabbira ta' l-Anġlu Gabriel lil Marija. Hija kienet mimlija bil-grazzja u l-Mulej kien magħha. Huwa messaġġ qawwi ta' missjoni kbira li Alla kien qed jafda f'idejn xebba. Marija tintelaq f'idejn Alla u tgħid IVA. Ir-riskju ħaditu għal Alla. Il-Ħajja "Tibżax, Marija, għax int sibt grazzja quddiem Alla!" Messaġġ qawwi ta' kuraġġ minn Alla permezz ta' l-Anġlu Gabriel. Messaġġ lil Marija iżda messaġġ ukoll lill-umanitaÏ kollha. Messaġġ li ried juri l-kuntatt kontinwu bejn Alla u l-bniedem. Alla qatt ma jħallina waħedna anki meta l-bniedem ħadha kontra tiegħu. Marija wieġbet IVA – HAWN JIEN IL-QADDEJJA TAL-MULEJ, ħa jsir minni skond kelmtek. Marija tħawdet quddiem il-kliem ta' l-Anġlu Gabriel. Iżda qalet iva. Iva konvinta minkejja li ma fehmet xejn x'ried minnha Alla. iżda permezz tal-ħidma ta' l-Ispirtu s-Santu setgħet tintelaq f'idejn Alla. Aħna wkoll ħafna drabi niġu mitluba nwettqu missjonijiet minn dak Alla li għażilna sa minn qabel il-ħolqien, dak Alla li jħobbna u jsegwina kull ħin. Il-festa tal-lum turi li l-imħabba ta' Alla hija dik li ssegwina b'kull mod, kif ħaseb biex wettaq fit-tnissil mingħajr tebgħa ta' Marija. Il-Mulej huwa dak li jħarisna kull ħin... huwa aħna li rridu nħarsu ftit madwarna u naraw li għandna nwettqu dak kollu li jordnalna l-Mulej anki jekk f'ċerti mumenti li ma nifhmux. O Marija li dħalt fid-dinja mingħajr tebgħa Aqlagħlna l-grazzja li noħorġu minnha mingħajr ħtija. STENNIJA FIL-ĦIDMA – L-1 Ħadd ta' l-Avvent – 2 ta' Diċembru 2018 L-1 Ħadd ta' l-Avvent STENNIJA FIL-ĦIDMA Ġeremija 33:14-6; Salm 24; Tessalonkin 3:12-4,2; Luqa 21: 25-28; 34-36 Il-Vanġelu "U jkun hemm sinjali fix-xemx u l-qamar u l-kwiekeb. Il-ġnus fuq l-art, b'qalbhom ittaqtaq, ma jafux x'jaqbdu jagħmlu minħabba l-ħsejjes tal-baħar u ta' l-imwieġ; in-nies ruħhom ħierġa bil-biża' billi jobsru x'ikun ġej fuq id-dinja, għax il-qawwiet tas-smewwiet jitqallbu. Mbagħad jaraw lil Bin il-bniedem ġej fi sħaba, b'qawwa u glorja kbira. Meta jibda jseħħ dan kollu, qawwu qalbkom u erfgħu raskom, għax il-fidwa tagħkom hi fil-qrib." "Oqogħdu attenti, u qisu li l-ikel u x-xorb żejjed u s-sokor ma jmewwtulkomx qalbkom, u tħallux li l-ħafna tħassib għall-ħtiġiet tal-ħajja jeħdilkom raskom, li ma ssibuhx dak il-Jum fuqkom għal għarrieda. Għax hu Jum li għad jaqa' bħal nassa fuq kull min jgħammar fuq wiċċ l-art kollha. Ishru, mela, u itolbu l-ħin kollu, biex tkunu tifilħu tgħaddu minn kull ma għandu jiġri u tieqfu quddiem Bin il-bniedem." Il-Ħsieb 'LEJK MULEJ JIEN NERFA' RUĦI' Xi ħadd jista' jgħid li bdejna sena liturġika fuq nota negattiva. Bdejna b'xeni apokalittiċi, nies li jmutu bil-biża' u bid-dwejjaq. Is-sena liturġika tiftaħ bl-immaġini ta' stennija ta' dak li ġej biex jagħmel ġustizzja f'kull sens. Dan narawh mhux biss mill-Vanġelu ta' San Luqa iżda wkoll mill-Ewwel Qari mill-Ktieb tal-Profeta Ġeremija. Il-Mulej itenni kontinwament li se jġib il-ġid li wiegħed, is-salvazzjoni għal kulħadd, minkejja dak kollu li jidher taqlib fil-ħajja ta' madwarna. U hawn, il-messaġġ qawwi li joħroġ mil-liturġija tal-lum mhux messaġġ ta' biża fl-istennija iżda messaġġ ta' tama. Aħna nemmnu jew ma nemmnux li, kif intennu fis-Salm Responsorjali tal-lum, LEJK MULEJ JIEN NERFA' RUĦI? Nemmnu jew ma nemmnux li minkejja l-għawġ u t-taqlib ta' madwarna, fil-Mulej trid tkun it-tama tagħna? San Pawl ikompli jżid li n-Nisrani jrid jara li kontinwament jinħabb ma' xulxin u wkoll li naraw li lill-Mulej qed nagħtuh xi ħaġa iżjed ukoll. Ma nistgħux nimxu mal-Mulej bil-qies għax huwa jimxi magħna bil-Providenza u bl-abbundanza. Il-Kelma L-Ewwel Qari tal-lum huwa meħud mill-Ktieb tal-Profeta Ġeremija. Il-profeta qed jikteb waqt l-eżilju ta' Babel fejn il-poplu Lhudi kien imjassar u ma kien jara l-ebda xaqq ta' dawl u tama. Il-profeta jtenni li Alla jġedded il-wegħdiet il-kbar ta' salvazzjoni li kien għamel qabel din il-ħerba. Is-Salm Responsorjali, minn Salm 24, itenni l-għajta tagħna li lejn il-Mulej irridu nerfgħu r-ruħ u t-tama tagħna. Ma għandniex triq oħra ta' faraġ fejn immorru. Huwa biss jista' jkun twajjeb u sewwa. Fit-Tieni qari, mill-Ewwel Ittra ta' San Pawl lit-Tessalonkin, għandna lil San Pawl jitkellem fuq il-mod kif l-Insara għandhom iħobbu u jġibu rispett lil xulxin kif ukoll li kull Nisrani jrid jara li jagħmel "xi ħaġa iżjed" għall-Mulej Ġesù. Il-Vanġelu ta' San Luqa llum jiddeskrivi t-tieni miġja ta' Kristu b'setgħa u glorja kbira. Għall-ħżiena dan se jkun mument ta' waħx, iżda għal dawk li jittamaw fil-Mulej dan huwa l-waqt tas-salvazzjoni. Il-Ħajja Bdejna l-Avvent, stennija għall-miġja tal-Mulej. B'liema mod inti se tiġġedded fil-ħajja tiegħek? Kemm se ssib aktar ħin għall-Mulej u mal-Mulej? Ir-relazzjoni tiegħek ma' Alla fit-talb, fil-qrar u fit-tqarbin se tikber f'din l-istennija ta' l-Avvent? Kemm qed nagħmlu dak li jistedinna nagħmlu llum San Pawl fl-Ittra lit-Tessalonkin: "xi ħaġa iżjed għall-Mulej"? F'dan l-Avvent kapaċi aħna nwettqu b'tama kbira l-konverżjoni tal-qalb biex fil-Milied li ġej Ġesù jitwieled tassew fil-qalb tagħna? Fl-Avvent u fil-liturġija tal-lum naraw li Alla żamm kelmtu magħna. Aħna x'għamilna miegħu? għinni biex dan iż-żmien ta' stennija fl-Avvent ikun żmien li nafda aktar fik u nagħmel xi ħaġa iżjed għalik. SULTAN LI JSERVI – L-Aħħar Ħadd tas-Sena Liturġika – 25 ta' Novembru 2018 L-Aħħar Ħadd tas-Sena Liturġika Solennità ta' Sidna Ġesu Kristu, Sultan tal-Ħolqien kollu IL-POTER TAS-SULTAN... FIS-SERVIZZ! Danjel 7:13-14; Salm 92; Apokalissi 1, 5-8; Ġwanni 18: 33b-37 Il-Ħsieb Pilatu sejjaħ lil Ġesù u qallu: "Inti s-sultan tal-Lhud?" Ġesù wieġeb: "Dan qiegħed tgħidu int minn moħħok? Jew kienu oħrajn li qalulek dan fuqi?" Pilatu wieġeb: "Mela jiena Lhudi? Kien il-poplu tiegħek u l-qassisin il-kbar li tawk f'idejja. X'għamilt?" Ġesù wieġeb: "Is-saltna tiegħi m'hijiex ta' din id-dinja. Li kieku saltnati kienet ta' din id-dinja, l-għases tiegħi kienu jiġġieldu biex ma ningħatax f'idejn il-Lhud; imma tabilħaqq saltnati m'hijiex ta' hawn." Pilatu qallu: "Mela int sultan?" U Ġesù wieġeb: "Int qiegħed tgħidu; jien sultan. Jien għalhekk twelidt, u għalhekk ġejt fid-dinja, biex nixhed għall-verità. U kull min iħobb il-verità jisma' leħni." Il-Vanġelu Illum tintemm is-sena liturġika tal-Knisja bil-festa ta' Kristu Sultan ta' l-univers kollu. Ġesù, bħala Sultan, m'għandux poter li jirrenja iżda poter li jservi, kif naraw fil-Vanġelu tal-lum. Il-liturġija tal-lum turina fejn tassew tinsab il-qawwa ta' dan is-Sultan ta' l-Univers kollu. Mhix qawwa marbuta ma' din id-dinja iżda hija qawwa mingħajr limiti għall-eternità. Biex kiseb din il-qawwa Ġesù daħal fl-univers u miet għall-ħolqien biex seta' jifdih bl-istess demm tiegħu. U hawn beda d-djalogu ġdid ma' l-umanità kollha, miegħi u miegħek. Kemm tassew aħna grati li l-Mulej mhux biss ħalaqna iżda wkoll fdiena? Kemm qed ngħixu dak li għallimna hu fil-ħajja tagħna ta' kuljum? Kemm qed nuru tassew li aħna parti minn din is-saltna? Il-Kelma L-Ewwel Qari tal-lum huwa meħud mill-Ktieb tal-Profeta Danjel fejn is-silta hija applikata għal Ġesù fil-missjoni tiegħu ta' Sultan. Kristu ngħata mill-Missier ħakma, ġieħ u saltna biex il-ġnus u l-popli kollha jagħtuh qima. Fis-Salm Responsorjali li ntennu fis-Salm 92 għandna innu lill-Mulej li llum qed infaħħru bħala s-Sultan tal-Ħolqien, ir-ras ta' l-umanita l-ġdida. Fit-Tieni Qari mill-Ktieb ta' l-Apokalissi għandna kliem li jfaħħar lil Ġesu fil-passjoni, fil-qawmien mill-imwiet u fil-glorifikazzjoni tiegħu bħala sultan fis-sema biex jaħkem fuq il-ħolqien kollu. Jeħtieġ li l-Insara jkunu ħabbâra tas-Saltna ta' Kristu. Fil-Vanġelu tal-lum, meħud minn San Ġwann, għandna silta mill-passjoni ta' Sidna Ġesu Kristu fejn jiġi mistoqsi jekk hux is-sultan tal-Lhud. Ġesu jwieġeb li s-Saltna tiegħu mhix ta ' din id-dinja. Il-Ħajja Aħna pajżana tas-sema pajjiżna. Għalfejn norbtu qalbna ma' saltna li tgħaddi? Kemm tassew qed inqimu u naduraw Sultan wieħed fil-ħajja tagħna – Kristu? Ġesu jridna ngħinuh ixandar il-messaġġ ta' saltnatu. Kif qed nagħmlu dan? Kemm qed inkunu nies ta' kliem u fatti fil-fidi u fil-ħajja tagħna? Il-Mulej tagħna huwa SULTAN LI JSERVI. X'qed ikun is-servizz tiegħek mal-proxxmu tiegħek? jitqaddes ismek, tiġi saltnatek, ikun dak li trid int kif fis-sema hekk ukoll fl-art. ĦAJTEK F'IDEJK – It-33 Ħadd Matul is-Sena – 18 ta' Novembru 2018 It-33 Ħadd Matul is-Sena ĦAJTEK F'IDEJK Danjel 12, 1-3; Salm 15; Lhud 10,11-14,18; Mark 13, 24-32 Il-Ħsieb "Imma f'dawk il-jiem, wara dawk id-dwejjaq, ix-xemx tiddallam, il-qamar jitlef id-dija tiegħu, il-kwiekeb jibdew jaqgħu mis-sema, u l-qawwiet tas-smewwiet jitqallbu. Mbagħad jaraw lil Bin il-bniedem ġej fis-sħab b'qawwa kbira u bi glorja. U mbagħad jibgħat l-anġli biex jiġbor flimkien il-maħturin tiegħu mill-erbat irjieħ, minn tarf l-art sa tarf is-sema. "Mis-siġra tat-tin tgħallmu din il-parabbola. Meta l-fergħa tagħha tirtab u tarmi l-weraq, intom tintebħu li s-sajf fil-qrib. Hekk ukoll meta taraw dan jiġri, kunu afu li hu fil-qrib, fil-bieb. Tassew ngħidilkom, li ma jgħaddix dan in-nisel qabel ma jiġri dan kollu. Is-sema u l-art jgħaddu, imma kliemi ma jgħaddix. "Dwar dak il-jum u s-siegħa ħadd ma jaf meta se jaslu, anqas l-anġli fis-sema, u anqas l-Iben; ħadd ħlief il-Missier. Il-Ħsieb Ix-xeni apokalitiċi li jsemmi Ġesù fil-Vanġelu tal-lum forsi jista' jkun li jbeżżgħu xi ftit, u tidħol mill-ewwel il-biża' fik fuq l-aħħar żminijiet tad-dinja. Iżda Ġesù mhux ibeżża' jrid iżda jiftħilna għajnejna, jgħidilna li Alla huwa magħna u ħajjitna hija f'idejna bid-deċiżjonijiet li rridu nieħdu. Ġesù jwissina biex nagħrfu s-sinjali taż-żminijiet biex naħdmu kemm jista' jkun sabiex inwettqu kull ħin ir-rieda tal-Mulej fil-ħajja tagħna. Il-Mulej ma jridx biża', iżda fidi u ħidma. Illum Ġesù jfiehem lill-komunita ċkejkna tiegħu dwar it-tieni miġja tiegħu fil-glorja. "Dwar dak il-jum u s-siegħa ħadd ma jaf meta se jasal", jgħid Ġesù. Għalhekk "kunu mħejjija", tgħidilna l-Knisja f'dan il-Ħadd. Il-Kelma L-Ewwel Qari, meħud mill-Ktieb tal-Profeta Danjel, juri li dawk li isimhom huwa miktub fil-Ktieb tal-Ħajja, jiġifieri dawk li ma rabtux qalbhom mal-ħażen, se jkunu salvati. Dawn jirtu l-Ħajja ta' Dejjem. Is-Salm Responsorjali, permezz ta' Salm 15, itenni li għand il-Mulej hemm il-ħarsien u l-kenn tagħna. Fit-Tieni Qari tal-lum, mill-Ittra lil-Lhud, insibu li permezz tas-sagrifiċċju uniku tiegħu Kristu kiseb ir-rebħa fuq l-għedewwa tagħna. Fil-Vanġelu, meħud minn San Mark, Ġesù jkellem lill-Appostli dwar il-jum tal-miġja tiegħu u jfehimhom kif għandhom iħejju ruħhom għal dan il-jum. Il-Ħajja Kemm tassew aħna mħejjija biex immorru niltaqgħu mal-Mulej? Kemm tassew qed nifhmu li l-Mulej kontinwament qed jiġri warajna biex jgħannaqna miegħu? Kristu huwa l-unika għajn ta' salvazzjoni għalina. Qegħdin nixorbu minn din l-għajn? L-aħħar taż-żmien ibeżżagħna. Għaliex? Għadna marbutin wisq ma' din id-dinja? Mulej, inti ġejt u rġajt ġej, biex teħodna miegħek, nitolbok li ma tħallinix nintilef wara ideali li jintemmu fuq din l-art. Agħmel li l-ideal ta' ħajti jkun bis Inti. ATTENTI MILL-IPOKRITI – It-32 Ħadd Matul is-Sena -11 ta' Novembru 2018 It-32 Ħadd Matul is-Sena IFTĦU GĦAJNEJKOM MILL-IPOKRITI Il- Vanġelu Hu u jgħallimhom qal ukoll: "Iftħu għajnejkom mill-kittieba, li jħobbu jduru mat-toroq bi lbiesi twal, jixtiequ min isellmilhom fil-pjazez, u fis-sinagogi joqogħdu fis-siġġijiet ta' quddiem, u fil-postijiet ewlenin fil-pranzijiet; iberbqu ġid ir-romol, u mbagħad għal wiċċ in-nies idumu ħafna jitolbu. Dawn jieħdu kundanna aktar iebsa." Kien qiegħed biswit it-teżor, iħares u jara xi flus jitfgħu n-nies fit-teżor. Bosta għonja bdew jitfgħu ħafna. Resqet waħda armla fqira u tefgħet biċċtejn żgħar, jiġifieri xi tliet ħabbiet. Hu sejjaħ id-dixxipli tiegħu u qalilhom: "Tassew ngħidilkom, li din l-armla fqira tefgħet iktar minn dawk kollha li tefgħu fit-teżor. Għax dawk kollha tefgħu miż-żejjed tagħhom, imma hi, fil-faqar tagħha, tefgħet kull ma kellha, dak kollu li kellha biex tgħix." Il-Ħsieb Kemm-ildarba nkunu kapaċi nirreċtaw u mhux ngħixu l-ħajja tagħna? Kapaċi nagħmlu show u spettaklu mill-istess ħajja tagħna? Jekk tħares ftit madwarek, fit-triq, forsi fl-istess familja u fl-istess komunita ta' fidi li tipparteċipa fiha, issib ħafna minn dawn u forsi anki inti stess. Li nagħmlu, anki fir-reliġjon tagħna, nagħmluh għal wiċċ in-nies. U bla dubju ta' xejn dan jagħmel mill-fidi tagħna KARIKATURA U FARSA. Għax il-fidi trid tissaqqa' fis-sinċerita u fl-awtentiċita. Huwa għal dan il-għan li l-kliem ta' Ġesù li jtenni fil-Vanġelu tal-lum jista' jitqies bħal xabla li taqta' b'żewġt ixfar. Kemm tassew aħna nistgħu ma nagħtux każ ta' dan id-diskors? Jekk ma nagħtux każ, ħajjitna tibqa' fil-medjokrita. Il-Kelma Fl-ewwel qari mill-Ewwel Ktieb tas-Slaten insibu rakkont ta' kif Elija ħarab minn pajjiżu u jsib l-għajnuna skond ma wegħdu Alla nnifsu għand waħda armla pagana li, għalkemm fqira, qasmet dak kollu li kellha mal-bniedem ta' Alla. Fis-Salm Responsorjali, meħud minn Salm 145, għandna tifħir lill-Mulej għax huwa dejjem mal-parti tal-fqir. Fit-tieni qari mill-Ittra lil-Lhud, insibu li Kristu mhux biss huwa s-Saċerdot il-Waħdieni tar-Rabta l-Ġdida iżda wkoll il-vittma waħdanija. Fil-Vanġelu ta' San Mark għandna lil Ġesù jwissi biex niftħu għajnejna mill-ipokresija u l-artifiċjalita. Alla jrid jara l-qalb tal-bniedem u mhux il-pożi u r-reċti li ħafna drabi naqgħu fihom f'ħajjitna. Il-Ħajja Lill-mara armla, Ġesu faħħarha għax tefgħet kulma kellha. Inti x'għandek u x'qed tagħti? Qed tagħti miż-żejjed li għandek? Kemm tassew qed nimxu f'ħajjitna wara affarijiet artifiċjali li jgħaddu u ser jispiċċaw? Għaliex qed nibżgħu nagħmlu għażla radikali għal Alla? Kemm tassew qed napprezzaw is-sagrifiċċju waħdieni li għamel Ġesù għalina l-bnedmin? Hemm bżonn li nagħmlu għażla WAĦDA U RADIKALI għal Ġesù. Mulej, għallimni ngħix b'sinċerita l-fidi tiegħi.
GĦAJTA FAVUR IL-FAMILJA – Il-Familja Mqaddsa – Il-Ħadd 30 ta' Diċembru 2018 SAR LAĦAM! – Il-Milied MARIJA MARRET TĦAFFEF – Ir-4 Ħadd tal-Avvent – 23 ta' Diċembru 2018 X'GĦANDNA NAGĦMLU? – It-3 Ħadd ta' l-Avvent – 16 ta' Diċembru 2018 NEĦĦU N-NIKET! – It-2 Ħadd ta' l-Avvent – 9 ta' Diċembru 2018 It-Tnissil bla tebgħa ta' Marija – Il-Ħamis 8 ta' Diċembru 2018 STENNIJA FIL-ĦIDMA – L-1 Ħadd ta' l-Avvent – 2 ta' Diċembru 2018 SULTAN LI JSERVI – L-Aħħar Ħadd tas-Sena Liturġika – 25 ta' Novembru 2018 ĦAJTEK F'IDEJK – It-33 Ħadd Matul is-Sena – 18 ta' Novembru 2018 ATTENTI MILL-IPOKRITI – It-32 Ħadd Matul is-Sena -11 ta' Novembru 2018